Δημήτρης Νατσιός

Ο Δημήτρης Νατσιός (Μοσχοχώρι Πιερίας, 1965) είναι Έλληνας πολιτικός, εκπαιδευτικός, θεολόγος, συγγραφέας και παρουσιαστής εκπομπών εκπαιδευτικού, κοινωνικού και εκκλησιαστικού περιεχομένου. Το 2019 ίδρυσε το Δημοκρατικό Πατριωτικό Κίνημα - Νίκη, αναλαμβάνοντας την προεδρία του κόμματος.

Βιογραφία 
Ο Δημήτριος Νατσιός είναι γόνος πολύτεκνης οικογένειας. Είναι έγγαμος και πατέρας τριών παιδιών. Σπούδασε παιδαγωγικά στην Παιδαγωγική Ακαδημία Θεσσαλονίκης και στη συνέχεια θεολογία στη Θεολογική Σχολή του Αριστοτελείου Πανεπιστημίου Θεσσαλονίκης. Εργάζεται ως δάσκαλος στην πρωτοβάθμια εκπαίδευση, τα τελευταία 35 χρόνια, σε σχολεία των Κυκλάδων και του Κιλκίς. Είναι αρθρογράφος για ζητήματα παιδείας, πολιτικής, κοινωνικού και θεολογικού περιεχομένου σε εφημερίδες, περιοδικά και ιστοσελίδες, ενώ σύμφωνα με το βιογραφικό του έχει εκδώσει 12 βιβλία κυρίως για θέματα παιδείας. Επίσης, ήταν επί μια δεκαετία παρουσιαστής και επιμελητής της τηλεοπτικής εκπομπής «Γράμματα Σπουδάματα» στον εκκλησιαστικό τηλεοπτικό σταθμό «4Ε» καθώς και δυο επιπλέον χρόνια όπου η εκπομπή προβαλλόταν στον περιφερειακό σταθμό της Κεντρικής Μακεδονίας «Δίον Τηλεόραση».

Ήταν ένας από τους πρώτους που το 2006 επισήμανε τη χρήση του όρου «συνωστισμός» για την πυρπόληση της Σμύρνης κατά την Μικρασιατική Καταστροφή, στο βιβλίο Ιστορίας της ΣΤ’ Δημοτικού, ζήτημα που απασχόλησε έντονα τον δημόσιο λόγο και τελικά οδήγησε στην απόσυρση του βιβλίου.

Πολιτική σταδιοδρομία 
Ξεκίνησε την πολιτική του δράση το 2014 από το Κίνημα «Ελευθερία», του οποίου υπέγραψε την ιδρυτική διακήρυξη. Το 2015 εντάχθηκε στον Ριζοσπαστικό Εθνικό Συναγερμό του Βασίλη Καπερνάρου, μετέχοντας στη διοικούσα επιτροπή του κόμματος. Αργότερα εντάχθηκε στην Κοινωνία - Πολιτική παράταξη συνεχιστών του Καποδίστρια, από την οποία παραιτήθηκε το 2016, ύστερα από φήμες περί ίδρυσης νέου πολιτικού κόμματος από τον ίδιο.

Στις 17 Ιουνίου 2019, με αφορμή τη Συμφωνία των Πρεσπών, ίδρυσε το «Δημοκρατικό Πατριωτικό Κίνημα - Νίκη» του οποίου είναι πρόεδρος. Στις εκλογές του Μαΐου 2023, τις πρώτες πού έλαβε μέρος, το κόμμα έλαβε ποσοστό 2,92%, χωρίς να εισέλθει οριακά στη Βουλή. Έπειτα από έναν μήνα, στις εκλογές του Ιουνίου, το κόμμα συγκέντρωσε ποσοστό 3,70% και εξέλεξε 10 βουλευτές.

Βιβλία
 χ.χ.: Τα άθεα γράμματα και η παιδεία του Γένους, εκδ. Ιερόν Κοινόβιον Οσίου Νικοδήμου 
 2012: Τα νεοταξικά βιβλία γλώσσας Δημοτικού και Γυμνασίου, εκδ. Ενωμένη Ρωμιοσύνη 
 2018: Ρωμηοί και Γραικύλοι, εκδ. Αγαθός Λόγος 
 2020: Γράμματα σπουδάματα ή βιβλία-σάβανα του Γένους, εκδ. ΙΝΦΟΓΝΩΜΩΝ

Εξωτερικοί σύνδεσμοι
 Η αρθρογραφία του στην ιστοσελίδα Αντίβαρο -

Παραπομπές 

Έλληνες δάσκαλοι
Έλληνες πολιτικοί
Έλληνες αρχηγοί κομμάτων
Βουλευτές εκλεγμένοι με τη Νίκη
Βουλευτές Α΄ Θεσσαλονίκης